Ego Heldinus dono Deo et sancto Marcello predium meum omne quod situm est apud Viriacum, et quecumque ibi pertinent, in campis, in pratis, in silvis et mansis, et servos et ancillas, et insuper concedo donum fratrum meorum quod olim illi fecerunt, pro remedio anime mee et patris et matris mee atque omnium parentum meorum, et, in presenti tempore, unum mansum et omnia que pertinent ad eum, atque unum pratum. Ideoque, si finis meus evenerit a finibus Belnensium, ut corpus meum hoc in loco a senioribus hujus loci deferatur, si notum factum erit illis. Et si monachus fieri voluero recipiant me, vel, si in captivitatem cecidero, sine pecunia danda me requirant, ut proprium hominem eorum. Et usque ad X annos tribuant michi omnem mercedem laboris unius bovis sue carruce que in illa terra araverit, quam ego de semine meo faciam seminare. Et si alius homo eam terram coluerit, tercie que inde exierint et in propriam domum sancti Marcelli venerint, dividantur ut rectum fuerit inter me et seniores, preter laborem boum sancti Marcelli, et preter mansos illius ville. Quapropter feci jusjurandum ne olim fecerim impedimentum ullum, nec deinceps inde faciam, et si aliquis calumpniatus fuerit ut ego sim defensor. S. Eldini, qui istam convenientiam fecit atque firmavit, in presentia domni Geraldi prioris, Duranni decani, sub testimonio illorum, Salicherii militis, Letbaldi de Castanedo, Tetbaldi Rustici, Rotberti Cluniaci, Domniaci Rustici. Constancii Coci, Duranni de Poycol, Aalbaldi, Gimelini, Bernardi Marescaldi. Anno millesimo XCIII. Concur. V. Epacta XX. Regnante Heinrico rege Alamannorum.